作者:吳潛
標題:賀新郎
內容:宇宙原無外。問當年、渠緣底事，強逃人世。爭似劉郎栽種後，長恁玄都觀裡。何用羨、武陵溪水。一見桃花還一笑，領春工、千古無窮意。兒女恨，且收起。洞中空闊多閒地。但人間、羊腸九折，未能知此。我已衰翁君漸老，那復顛張醉李。看翻覆、雨陰風霽。捱得清和時候了，艤扁舟、只待歸來耳。惟處靜，解吾志。